Covid-19-statistieke: Amper helfte herstel al van virusDr. Zweli Mkhize. Foto: GCIS Die getal bevestigde Covid-19-gevalle in Suid-Afrika het teen Sondagaand op 22 583 gestaan. Volgens dr. Zweli Mkhize, minister van gesondheid, het 11 110 mense reeds van die virus herstel. Daar is intussen nog 22 Covid-19-verwante sterftes aangeteken en die nasionale dodetal staan nou op 429. Die Wes-Kaap het steeds verreweg die meeste Covid-19-gevalle, naamlik 14 740 (65,3%). Gauteng het 2 773 gevalle (12,3%) en die Oos-Kaap 2 690 (11,9%). Daar is reeds 281 sterftes in die Wes-Kaap aangeteken, gevolg deur 59 in die Oos-Kaap en 49 in KwaZulu-Natal. Volgens Mkhize is 583 855 Covid-19-toetse reeds gedoen, waarvan 19 485 in die afgelope 24-uur-toetssiklus gedoen is. Pres. Cyril Ramaphosa het Sondagaand tydens sy toespraak aan die land gesê 842 mense word in hospitale vir Covid-19-simptome behandel, van wie 128 in hoë sorg is. Hy het ook bekend gemaak dat al meer as 12 miljoen siftings gedoen is. “Daar is nagenoeg 60 000 gemeenskapsgesondheidsorgwerkers wat van deur tot deur gaan reg oor die land om moontlike gevalle van die koronavirus te identifiseer.” Volgens Ramaphosa is ter voorbereiding van die verwagte toename in infeksies 20 000 hospitaalbeddens vir Covid-19-gevalle opsygesit en word 27 veldhospitale landwyd gebou. Sommige van dié hospitale is reeds gereed om pasiënte in te neem. Ramaphosa het bygevoeg een van die grootste uitdagings is die tekort aan diagnostiese mediese toerusting en dit het bygedra tot die tydsame omkeertye van die toetsing vir die koronavirus. “Daar is ŉ reusepoging wêreldwyd aan die gang om ŉ entstof te ontwikkel en Suid-Afrika is deel hiervan.” Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.